CELEX: 32017R0472
Language: lv
Date: 2017-03-15 00:00:00
Title: Komisijas Īstenošanas regula (ES) 2017/472 (2017. gada 15. marts), ar ko Īstenošanas regulu (ES) 2016/2080 groza attiecībā uz piedāvājumu iesniegšanas termiņiem

18.3.2017   
            
            
               LV
            
            
               Eiropas Savienības Oficiālais Vēstnesis
            
            
               L 73/5
            
         KOMISIJAS ĪSTENOŠANAS REGULA (ES) 2017/472
   (2017. gada 15. marts),
   ar ko Īstenošanas regulu (ES) 2016/2080 groza attiecībā uz piedāvājumu iesniegšanas termiņiem
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
   ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 28. pantu,
   tā kā:
   
               (1)
            
            
               Ar Komisijas Īstenošanas regulu (ES) 2016/2080 (3) tika sākta vājpiena pulvera pārdošana konkursa procedūrā. Tajā ir paredzētas divas konkursa daļas mēnesī, izņemot augusta un decembra mēnesi.
            
         
               (2)
            
            
               Konkursa daļu īstenošanā līdz šim gūtā pieredze liecina, ka pašreizējos tirgus apstākļos interese par konkursu ir maza. Tāpēc ir lietderīgi samazināt piedāvājumu iesniegšanas termiņu skaitu līdz vienam mēnesī. Izmaksu un ieguvumu analīze liecina, ka nav pamatoti šādu termiņu paredzēt augustā.
            
         
               (3)
            
            
               Tādēļ Īstenošanas regula (ES) 2016/2080 būtu attiecīgi jāgroza.
            
         
               (4)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
            
         IR PIEŅĒMUSI ŠO REGULU.
   1. pants
   Īstenošanas regulas (ES) 2016/2080 2. panta 2. punktu aizstāj ar šādu:
   
      “2.   Piedāvājumu iesniegšanas termiņš konkursa turpmākajās daļās sākas pirmajā darbdienā pēc iepriekšējā termiņa beigām. Minētie termiņi beidzas mēneša trešajā otrdienā plkst. 11.00 (pēc Briseles laika). Tomēr termiņš, kas sākas jūlijā, beidzas septembra trešajā otrdienā plkst. 11.00 (pēc Briseles laika), un augustā jauns termiņš nesākas. Decembrī termiņš beidzas otrajā otrdienā plkst. 11.00 (pēc Briseles laika). Ja otrdiena ir valsts svētku diena, termiņš ir plkst. 11.00 (pēc Briseles laika) iepriekšējā darbdienā.”
   
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 15. martā
      
         
            Komisijas
         
         
            un tās priekšsēdētāja vārdā –
         
         
            Komisijas loceklis
         
         Phil HOGAN
      
   
   
      (1)  OV L 347, 20.12.2013., 671. lpp.
   
   
      (2)  OV L 206, 30.7.2016., 71. lpp.
   
   
      (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).